## La Comunitat Valenciana se situa com la tercera autonomia espanyola que més inversions estrangeres rep amb 1.105 milions d’euros en 2024

*** La Comunitat Valenciana rep el 3 % de la inversió estrangera que atrau Espanya
* Es consoliden els nivells d’inversió rebuda a la Comunitat per damunt dels 1.000 milions d’euros**

La Comunitat Valenciana ha registrat una inversió estrangera bruta per valor de 1.105 milions d’euros l’any 2024, segons les últimes xifres notificades pel Registre d’Inversions Exteriors (RIE).

La consellera d’Innovació, Indústria, Comerç i Turisme, Marián Cano, ha assenyalat que “després de dos anys extraordinàriament bons per grans operacions, es consoliden els nivells d’inversió rebuda a la Comunitat Valenciana per damunt dels 1.000 milions d’euros”.

La Comunitat Valenciana se situa com la tercera comunitat autònoma espanyola que més inversió rep, tan sols per darrere de Madrid i Catalunya.

La consellera d’Indústria ha destacat el percentatge d’inversions noves, que és del 65,7 % del total invertit a la Comunitat. En este apartat s’inclouen tant operacions *brownfield* (48,1 %) com *greenfield* (17,6 %). Els projectes *brownfield* són aquells que es desenrotllen en instal·lacions existents, en contrast amb els projectes *greenfield*, que s’executen en àrees sense cap mena d’instal·lació.

“El volum dirigit a inversions noves supera els millors registres en esta variable des de 2007 i és notablement superior al corresponent a adquisicions i al d’altres ampliacions, situat en un 22,9 % i en un 11,4 %, respectivament”, ha destacat.

Pel que fa a l’origen de les inversions, entenent com a país d’origen el país últim, destaquen a la Comunitat en 2024 les inversions procedents dels Estats Units (541 milions, 49 % del total, incloent-hi fortes inversions en indústria de l’alimentació, servicis de tecnologies de la informació i activitats sanitàries), i Alemanya (268 milions, 24,2 %, incloent ja inversions notables en fabricació de bateries, així com inversions addicionals en subministrament d’energia i comerç a l’engròs).

Les inversions procedents d’Itàlia suposen 67 milions en 2024 (6,1 %, molt lligades a operacions en activitats annexes al transport marítim), seguides en volum per les inversions del Regne Unit (64 milions d’euros i un 5,8 % fonamentalment en servicis tècnics d’enginyeria i tecnologies de la informació).

Cinc països més superen els 10 milions d’inversió a la Comunitat en 2024. És el cas de Suïssa (43 milions d’euros), Suècia (21 milions d’euros), Bèlgica (14 milions d’euros), Noruega (12 milions d’euros) i França (11 milions d’euros).

Per sectors, destaquen la indústria de l’alimentació (197 milions d’euros i el 17,8 % del total), programació, consultoria i altres activitats relacionades (166 milions d’euros i el 15,1 % del total), fabricació de material i equip elèctric (150 milions d’euros i el 13,6 %) i subministrament d’energia (108 milions d’euros i un 9,7 %).

També es registren operacions rellevants en 2024 en activitats sanitàries (94 milions d’euros), activitats de lloguer (61 milions d’euros) o servicis tècnics d’arquitectura i enginyeria (56 milions d’euros).

Fecha: 20/03/2025